Vermiste seun (10) ná week lewend gevindDie ongebruikte drein waar die seun lewend gevind is. Foto: SAPD ŉ Man is in hegtenis geneem nadat ŉ 10-jarige seun wat ŉ week gelede vermis geraak het, lewend in ŉ drein gevind is. Die polisie in Noordwes het in ŉ verklaring gesê die seun van Itsoseng is as vermis by die polisie aangemeld nadat hy op 25 Augustus skool toe is, maar nie teruggekeer het nie. ŉ Soektog na die seun is van stapel gestuur. Kort daarna het die seun se ontvoerder sy familie genader en ŉ losprys vir sy vrylating geëis. Die polisie kon daarin slaag om die ontvoerder se ligging na te spoor en hy is Vrydag in hegtenis geneem. Die verdagte het die polisie gaan wys waar hy die seun gevange hou en die kind is in ŉ ongebruikte drein in die Verdwaal-nedersetting naby Itsoseng gevind. Die seun was steeds lewend, maar moes mediese behandeling ontvang. Die 22-jarige verdagte sal Maandag in die Itsoseng-landdroshof op aanklagte van ontvoering en poging tot moord verskyn.